Id-Direttiva tal-Kummissjoni 2000/72/KE
tat-22 ta' Novembru 2000
li taddatta għall-progress tekniku d-Direttiva tal-Kunsill 93/31/KEE fuq il-pjattaformi għall-vetturi b'żewġ roti
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/61/KEE tat-30 ta' Ġunju 1992 dwar l-approvazzjoni tat-tip ta' vetturi b'żewġ roti jew tlieta [1], kif emendata bid-Direttiva 2000/7/KE tal-Parlament Ewropew u tal-Kunsill [2], u b'mod partikolari l-Artikolu 16 tagħha,
Wara li kkunsidrat id-Direttiva tal-Kunsill 93/31/KEE ta' l-14 ta' Ġunju 1993 dwar il-pjattaformi għall-vetturi b'żewġ roti [3], u b'mod partikolari l-Artikolu 3 tagħha,
Billi:
(1) Id-Direttiva 93/31/KEE hija waħda mid-direttivi separati taħt il-proċedura dwar l-approvazzjoni tat-tip tal-Komunità introdotta bid-Direttiva 92/61/KEE. Id-dispożizzjonijiet tad-Direttiva 92/61/KEE dwar is-sistemi, il-komponenti u l-unitajiet tekniċi separati għall-vetturi għaldaqstant japplikaw għal dik id-Direttiva.
(2) L-iżviluppi fit-teknoloġija issa jagħmluha possibbli li d-Direttiva 93/31/KEE tiġi addattata għall-progress tekniku. Biex issir ħaġa possibbli li s-sistema kollha ta' l-approvazzjoni tat-tip taħdem sewwa, huwa għaldaqstant meħtieġ li wieħed jiċċara jew jissupplimenta ċerti ħtiġiet tad-Direttiva kkonċernata.
(3) Għal dan il-għan, għandu jiġi speċifikat li meta jkunu qegħdin isiru t-testijiet ta' l-istabbiltà fuq wiċċ inklinat, it-testijiet tal-qlib trasversali u lonġitudinali għandhom isiru separatament.
(4) Il-miżuri li hemm ipprovduti f'din id-Direttiva huma konformi ma' l-opinjoni tal-Kumitat għall-Adattament mal-Progress Tekniku stabbilit taħt l-Artikolu 13 tad-Direttiva tal-Kunsill 70/156/KEE tas-6 ta' Frar 1970 fuq l-approssimazzjoni tal-liġijiet ta' l-Istati Membri dwar l-approvazzjoni tat-tip tal-vetturi u l-karrijiet tagħhom [4], kif emendata l-aħħar mill-Parlament Ewropew u mid-Direttiva tal-Kunsill 2000/40/KE [5],
ADOTTAT DIN ID-DIRETTIVA:
L-Artikolu 1
L-Anness tad-Direttiva 93/31/KEE qiegħed b'hekk jiġi emendat skond l-Anness ta' din id-Direttiva.
L-Artikolu 2
1. B'effett mill-1 ta' Jannar 2002, l-Istati Membri ma jistgħux, għal raġunijiet relatati ma' pjattaformi:
- jirrifjutaw li jagħtu l-approvazzjoni tat-tip tal-KE għal tip ta' vetturi b'żewġ roti, jew
- jipprojbixxu r-reġistrazzjoni, il-bejgħ jew id-dħul fis-sevizz ta' vetturi b'żewġ roti;
jekk il-pjattaformi ta' dawk il-vetturi jkunu konformi mal-ħtiġiet tad-Direttiva 93/31/KEE, kif emendata b'din id-Direttiva,
2. B'effett mill-1 ta' Lulju 2002, l-Istati Membri għandhom jirrifjutaw li jagħtu l-approvazzjoni tat-tip tal-KE għal kull tip ġdid ta' vettura b'żewġ roti għal raġunijiet relatati ma' pjattaformi jekk il-ħtiġiet tad-Direttiva 93/31/KEE, kif emendata minn din id-Direttiva, ma jintlaħqux.
L-Artikolu 3
1. L-Istati Membri għandhom jadottaw u jippubblikaw, mhux aktar tard mill-31 ta' Diċembru 2001, id-dispożizzjonijiet meħtieġa biex ikunu konformi ma' din id-Direttiva. Huma għandhom jinfurmaw lill-Kummissjoni dwar dan minnufih.
Huma għandhom iħaddmu dawk id-dispożizzjonijiet mill-1 ta' Jannar 2002.
Meta l-Istati Membri jadottaw dawn id-dispożizzjonijiet, dawn għandu jkun fihom referenza għal din id-Direttiva jew ikollhom magħhom referenza ta' din ix-xorta fl-okkażjoni tal-pubblikazzjoni uffiċjali tagħhom. L-Istati Membri għandhom jiddeċiedu kif din ir-referenza għandha ssir.
2. L-Istati Membri għandhom jokkomunikaw lill-Kummissjoni t-testi tad-dispożizzjonijiet prinċipali tal-liġi nazzjonali li jadottaw fil-kamp irregolat minn din id-Direttiva.
L-Artikolu 4
Din id-Direttiva għandha tidħol fis-seħħ fl-għoxrin jum mill-pubblikazzjoni tagħha fil-Ġurnal Uffiċjali tal-Komunitajiet Ewropej.
L-Artikolu 5
Din id-Direttiva hija indirizzata lill-Istati Membri.
Magħmula fi Brussel, fit-22 ta' Novembru 2000.